Brann-krisen: Bruun-Hanssen går, Norling blir
Mandag 8. desember: Styremøte i klubben. Der kom det frem at Rikard Norling fortsetter som trener. Daglig leder Roald Bruun-Hanssen trekker seg. Onsdag 10. desember: Medlemsmøte på Brann stadion. Blant temaene: Klubbens strategi videre og sportslige situasjon. Samtidig jobber Brann, inkludert Norling, sammen med Norsk Toppfotball for å evaluere 2014-sesongen. Resultatet av evalueringen vil presenteres når det er klart. - Roald Bruun-Hanssen har i samråd med styret trukket seg som daglig leder i Brann, sier styreleder Rolf Barmen på en spontanpressekonferanse på Brann stadion cirka klokken 1.45 natt til tirsdag. Det ble resultatet etter et 13,5 timer langt styremøte mandag. Dermed ble det med sju år i sjefsstolen for Bruun-Hanssen. - I den vanskelige situasjonen Brann befinner seg i nå har jeg kommet til at det beste for klubben er at jeg trer til side, sier Bruun-Hanssen ifølge en pressemelding som er lagt ut på Branns nettsider. Administrerende nestleder Terje Marthinsen skal fungere som daglig leder til Bruun-Hansens etterfølger er klar.I formiddag anslo Branns pressesjef Gorm Natlandsmyr at styremøtet ville vare 5 - 6 timer. Det varte over dobbelt så lenge som hans opprinnelige anslag. Det vi har fått opplyst, er at Brann-styret har fått fremlagt resultatene av ulike evalueringer av året som har gått - og som endte med nedrykk. - Evaluringene viser at Bruun-Hanssen har full tillit i organisasjonen, men at det var umulig å fortsette som leder i dagens situasjon. Det står respekt av beslutningen å trekke seg, sa Barmen. Et annet viktig punkt på dagsorden var om Norling skulle få fortsette som trener neste år. Det er ikke klart om Brann var så forutseende at de tegnet nedrykksklausul da de inngikk kontrakt med den svenske treneren. Hvis ikke, ville det koste mye å løse ham fra kontrakten - og penger vil være en del av problemet neste år. Hvorvidt Norling - som har en årslønn på rundt tre millioner kroner - selv vil hjem eller bli, er ikke kjent. Det han har sagt, er at han vil bli. Og det fikk han. - Rikard Norling skal fortsatt trene Brann, sa Barmen på pressekonferansen. Det ble også opplyst at apparatet rundt treneren skal styrkes.Hva angår daglig leder Roald Bruun-Hanssen, var han ansatt på ordinære vilkår, det vil si at han har et vanlig norsk oppsigelsesvern. Da skal det mer til enn å beskylde ham for noen feilslåtte vurderinger om han skal få sparken. - Roald har gjort en fabelaktig innsats for klubben, og det ønsker vi å takke ham for, sier Barmen. Branns styre består av disse: Rolf Barmen, styreleder med dobbeltstemme. Mette Nora Sætre, nestleder. Åshild Samnøy, Henrik Lie. Nielsen, Liv Grete Skjelbreid og Cato Guntveit, alle styremedlemmer. Alle bortsett fra Barmen forlot stadion før pressekonferansen hvor styrelederen leste opp en pressemelding. Han svarte ikke på noen spørsmål fra pressen. Utviklingssjef Rune Soltvedt vil fungere som sportssjef, men stillingen skal lyses ut. Soltvedt vil få en midlertidig erstatter som utviklingssjef mens han fungerer som sportssjef. Brann planlegger også å engasjere en speider som skal bidra til at klubben får enda bedre oversikt i spillermarkedet.Styret vurderte ifølge Bergensavisen mye ny informasjon under møtet. * Spillergruppen har evaluert trener Rikard Norling og trenerteamet hans. * Fra Norsk Toppfotballsenter har Dag Opjordsmoen kommet for å legge fram sin vurdering basert på samtaler med Norling. * Det engelske selskapet 21st Club har lagt fram en vurdering av Branns spillersalg og spillerkjøp. Styreleder Rolf Barmen har hele tiden vært klar i sin holdning - han vil ikke kaste noen av de to krumtappene i nedrykksåret. Branns rike onkel, milliardær Trond Mohn, ville heller ikke kaste daglig leder Bruun-Hanssen. De fikk ikke viljen sin.
Roald Bruun-Hanssen trekker seg som daglig leder i Brann. Rikard Norling fortsetter som lagets trener.